### NN 125/2017 (15.12.2017.), Odluka o lokalnim porezima Općine Gračac

Općina Gračac

2853

Na temelju članka 20. i 42. Zakona o lokalnim porezima (»Narodne novine« broj 115/16 i 101/17) i članka 32. Statuta Općine Gračac (»Službeni glasnik Zadarske županije« 11/13), Općinsko vijeće Općine Gračac na svojoj 4. sjednici održanoj 5. prosinca 2017. g. donijelo je

ODLUKU

O LOKALNIM POREZIMA OPĆINE GRAČAC

I. OPĆA ODREDBA

Članak 1.

Ovom Odlukom o lokalnim porezima Općine Gračac (u daljnjem tekstu: Odluka) utvrđuju se vrste poreza, porezni obveznik, porezna osnovica, stope i visina poreza te način obračuna i plaćanja poreza koji pripadaju Općini Gračac.

II. VRSTE POREZA

Članak 2.

U Općini Gračac uvode se sljedeći porezi:

1. Prirez porezu na dohodak

2. Porez na potrošnju.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Općine Gračac sukladno Zakonu o lokalnim porezima i Zakonu o porezu na dohodak.

Članak 4.

Osnovicu za obračun prireza porezu na dohodak čini ukupan iznos obračunatog poreza na dohodak.

Članak 5.

Prirez porezu na dohodak plaća se po stopi od 7% od utvrđene osnovice.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Obveznik poreza na potrošnju je pravna i fizička osoba koja pruža ugostiteljske usluge.

Članak 7.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 8.

Porez na potrošnju plaća se po stopi 2%.

Članak 9.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje porezni obveznik iskazuje na Obrascu PP-MI-PO i predaje ga do 20. u mjesecu za prethodni mjesec.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

III. PROVEDBENE ODREDBE

Članak 10.

Općina Gračac poslove utvrđivanja, evidentiranja, nadzora, naplate i ovrhe radi naplate lokalnih poreza – poreza na potrošnju, propisanog ovom Odlukom, u cijelosti prenosi na Ministarstvo financija, Poreznu upravu, a nadležno porezno tijelo je stvarno i mjesno nadležna ustrojstvena jedinica Porezne uprave.

Poreznoj upravi za obavljanje poslova iz stavka 1. ovog članka pripada naknada u iznosu od 5% od ukupno naplaćenih prihoda.

Ovlašćuje se nadležna organizacija platnog prometa zadužena za naplatu javnih prihoda (FINA) da naknadu iz stavka 2. ovog članka obračuna i uplati u Državni proračun do zadnjeg dana u mjesecu za prethodni mjesec.

Članak 11.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 12.

Danom stupanja na snagu ove Odluke prestaje važiti Odluka o porezu na potrošnju (»Službeni glasnik Zadarske županije«, 12/01) te Odluka o prirezu porezu na dohodak (»Narodne novine« 37/2008).

Članak 13.

Ova Odluka objavit će se u »Službenom glasniku Općine Gračac« te u »Narodnim novinama«.

Ova Odluka stupa na snagu osmoga dana od dana objave u »Službenom glasniku Općine Gračac«, osim odredbi o prirezu porezu na dohodak koje stupaju na snagu prvoga dana u mjesecu nakon mjeseca objave u »Narodnim novinama«.

Klasa: 410-01/17-01/14

Urbroj: 2198/31-02-17-1

Gračac, 5. prosinca 2017.

OPĆINA GRAČAC

Predsjednik
 Tadija Šišić, dipl. iur., v. r.